કરજણ કૌભાંડમાં શૈલેષ ભટ્ટના બે 'વચેટિયા' સાગરિત પકડાયા
નવગુજરાત સમય | Publish Date: Jun 9 2018 11:04PM
Rs 155 કરોડના બિટકોઈન ખંડણી કેસમાં સૂત્રધાર શૈલેષ ભટ્ટે વર્ષ 2013માં કરજણ ગામ પાસે કાલુપુર સ્વામિનારાયણ સંપ્રદાયના સાધુ માટે જમીન ખરીદીના નામે 14 કરોડની ઠગાઈ કર્યાની તપાસ અંતે CID કરી રહી છે. આ જમીન સોદામાં 'વચેટિયા' તરીકે ભૂમિકા ભજવનાર મિતેશ ભટ્ટ અને મહેશ ભટ્ટને પકડી પાડવામાં CIDએ સફળતા મેળવી છે. મહત્ત્વના બે વચેટિયા પકડાતાં શૈલેષ ભટ્ટના જમીન કૌભાંડ અને 13.75 કરોડ ઓળવી જવાયાના કિસ્સામાં મહત્ત્વની વિગતો મળવાની CIDને આશા છે. આ કૌભાંડના નાણાંનું શૈલેષ ભટ્ટે બિટકોઈનમાં રોકાણ કર્યા અંગે સીઆઈડી તપાસ કરી રહી છે.
વડોદરામાં રહેતા જમીન દલાલ સોનેશભાઈ રાવજીભાઈ પટેલે શૈલેષ ભટ્ટ ઉપરાંત કરજણના કંબોલા ગામના અનુપમભાઈ બાલુભાઈ પટેલ, નગીનભાઈ અંબાલાલ પટેલ અને આણંદના મિત્તલભાઈ છગનભાઈ હિરાણીને આરોપી તરીકે દર્શાવ્યા હતા. ફરિયાદમાં જણાવાયું હતું કે, આણંદના મિત્તલ હીરાણી થકી શૈલેષ ભટ્ટ સાથે ઓળખાણ થઈ હતી. વર્ષ 2013માં શૈલેષ ભટ્ટે કહ્યું હતું કે, 'પોતે મુળી સ્થિત સ્વામિનારાયણ મંદિરનો વહીવટ કરે છે અને ધાર્મિક હેતુ માટે જમીન ખરીદવાની છે. આ જમીનનું બાનાખત, MOU કરી આપી 13,75,69,920 (13.75 કરોડ) રૂપિયા મેળવી બિટકોઈનમાં રોકાણ કરાયા અંગે CIDની તપાસને વેગ મળશે તેવી આશા છે.
નલિન કોટડિયાને 'જાહેર આરોપી' ઠરાવવા અરજી કરાશે
બે દિવસ પછી CIDમાં હાજર થવાની અરજી આપનાર પૂર્વ ધારાસભ્ય નલિન કોટડિયા બે મહિનાથી શોધ્યાં મળતાં નથી. હવે, CIDએ નલિન કોટડિયાને પ્રોકલેઈમ્ડ ઓફેન્ડર એટલે કે જાહેર આરોપી ઠરાવવા માટે બે-ત્રણ દિવસમાં અદાલતમાં અરજી કરવા કવાયત શરૂ કરી છે. ઉચ્ચ સૂત્રોએ જણાવ્યું કે, અદાલતમાંથી મંજૂરી મળ્યા બાદ નલિન કોટડિયાને ભાગેડુ જાહેર કરવા અને જાહેરમાં તેમના પોસ્ટર્સ લગાવવા સત્તાવાર કાર્યવાહી કરવામાં આવશે.